روسیا پرزیدنتی ولادیمیر پوتین اؤلکه‌سی‌نین اوکراینادا قانون‌سوز ایلحاق ائتدیگی خرسون و لوگانسک ویلایت‌لرینه سفر ائدیب.
کرملین-ده وئریلن یازیلی آچیقلامایا گؤره، ولادیمیر پوتین خرسون شهرینه گئدیب و "دنیپر" دؤیوش قروپونون قرارگاهینا باش چکیب.
خرسون و زاپوریژیا  ویلایت‌لرینده وضعیتله باغلی معلومات آلان ولادیمیر پوتین لوگانسک ویلایتینه گئدیب، بورا‌داکی "وستوک" دؤیوش قروپونون قرارگاهینا باش چکیب، بؤلگه‌ده‌کی وضعیتله باغلی حربی رسمی‌لرله گؤروشوب.
بیاناتدا سفرلرین نه واخت ائدیلدیگی باره‌ده معلومات وئریلمه‌ییب.
خاطیرلاداق کی، ولادیمیر پوتین مارسین 18-ده ماریوپل شهرینه ده سفر ائتمیشدی.
اوکراینانین دونتسک، لوگانسک، زاپوریژیا و خرسون ویلایت‌لری ولادیمیر پوتین‌ین 2022-جی ایلین 30 سپتامبر تاریخینده ایمضالادیغی فرمان ایله غیری-قانونی شکیلده ایلحاق ائدیلمیشدی.
